Anke l-Knisja torganizza attivitajiet biex tfakkar il-festa ta’ San Ġużepp Ħaddiem, bl-Arċisqof Pawlu Cremona iltaqa’ mal-ħaddiema tal-Qorti. F’messaġġ waqt iċ-ċelebrazzjoni ta’ quddiesa għall-ħaddiema, l-Arċisqof għamel riflessjoni fuq tliet realtajiet li qal il-pajjiż qed jiffaċċja. Hu beda billi semma lil dawk in-nies bla xogħol u ddeskriva din is-sitwazzjoni bħala weġgħa ta’ qalb għax hi xi ħaġa li tkisser id-dinjità tal-persuna. Semma ukoll lil persuni b’diżabilità u saħaq li l-pajjiż għandu jiffoka fuq l-abiltajiet ta’ dawn il-persuni. Tkellem ukoll dwar l-immigranti u appella lit-trade unions biex jaħdmu ħalli dawn il-ħaddiema li huma bnedmin ukoll ma jiġux sfruttati. L-Arċisqof saħaq li x-xogħol ma jkunx xogħol jekk inaqqas id-dinjità tal-bniedem.